SKRIFTLIG FORESPØRGSEL E-1968/02

af Chris Davies (ELDR) til Kommissionen

(8. juli 2002)

Om: Biebrza-nationalparken i Polen

Hvilke vurderinger har Kommissionen foretaget af indvirkningen på miljøet af den planlagte Via Baltica-motorvej for vådområderne i dette område?

Er der blevet ansøgt om støtte fra EU til projektet, og støtter Kommissionen planen?

Svar afgivet på Kommissionens vegne af Margot Wallström

(6. august 2002)

Kommissionen er bekendt med det nylige forslag fra det polske transportministerium om at udbygge den nuværende enkeltsporede landevej, der krydser vådområdet i Biebrza-nationalparken, til motorvej som en del af Via Baltica. Kommissionen er også klar over, at denne lokalitet efter al sandsynlighed vil komme til at optræde på listen over lokaliteter i Natura 2000-nettet ved Polens tiltrædelse af Unionen.

Kommissionen har ikke foretaget en vurdering af dette projekts miljømæssige indvirkning. Dog er det Kommissionens opfattelse, at alle kandidatlande bør gennemføre EU-miljøbestemmelserne, herunder bestemmelserne om naturbeskyttelse, allerede i tidsrummet før tiltrædelsen.

Som det vil være det ærede medlem bekendt, sikrer Fællesskabets naturbeskyttelseslovgivning, at der tages behørigt hensyn til alternative løsninger i forbindelse med sådanne transportprojekter i tilfælde af, at et område inden for Natura 2000-nettet berøres heraf.

Derfor er Kommissionen af den opfattelse, at de polske myndigheder bør anvende principperne i artikel 6 i habitatdirektivet (Rådets direktiv 92/43/EØF af 21. maj 1992 om bevaring af naturtyper samt af vilde dyr og planter(1)) og i forbindelse med motorvejen gennem Biebrza-nationalparken foretage en grundig vurdering af alle alternativer. Findes der ikke nogen tilfredsstillende alternativ løsning, bør der foretages en detaljeret vurdering af projektets indvirkning på det naturlige dyre- og planteliv samt på lokalitetens naturværdi. De nationale myndigheder bør først godkende projektet efter at have sikret sig, at det ikke vil få nogen ugunstig indvirkning på den pågældende lokalitet som helhed, samt om nødvendigt efter at have indhentet offentlighedens mening desangående. Endelig bør de polske myndigheder sikre, at der gennemføres alle hensigtsmæssige afbødende foranstaltninger for at minimere den miljømæssige indvirkning. Viser analysen, at projektet vil få negative virkninger på disse områder, kan der kun gives tilladelse til projektet af de grunde, der er nævnt i artikel 6, stk. 4, og når der samtidig træffes passende kompenserende foranstaltninger.

Kommissionen ønsker at understrege, at der ikke er ydet PHARE- eller ISPA-finansiering til anlæggelsen af Via Baltica tværs gennem Biebrza-nationalparken i Polen. Yderligere står et sådant projekt heller ikke på programmet under hverken ISPA eller PHARE. I juni i år (2002) er der modtaget en ISPA-ansøgning vedrørende udbygning af strækningen Radzymin-Wyszkowmed med yderligere en vejbane samt anlæggelse af omkørslen ved Wyszkow på Via Baltica. I denne ansøgning erklærer de polske myndigheder, at den pågældende strækning ikke gennemskærer områder, der er fredet i medfør af den polske naturbeskyttelseslov. Til trods for denne erklæring og på grundlag af bestemmelserne i artikel 6 i habitatdirektivet har Kommissionen allerede anmodet de polske myndigheder om at forelægge klare beviser for, at alle alternativer til det foreslåede projekt er blevet fyldestgørende vurderet, samt en mere detaljeret vurdering af projektets virkninger for lokalitetens naturlige dyre- og planteliv og naturværdi.

(1) EFT L 206 af 22.7.1992.